Colonna
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Colonna er en italiensk adelsslekt som trolig nedstammer fra grevene av Tusculum; første gang nevnt i 1064. Slekten har tatt navn etter våpenet sitt, en sølv søyle med gull krone i rødt felt. Colonna var i middelalderen en av Romas ledende ghibellinerslekter og lå i stadig strid med slektene Orsini og Caetani. Til slekten hører mange prelater og kardinaler, og det har vært hevdet at fem paver i oldkirken og tidlig middelalder (Marcellinus, Sixtus 3, Hadrian 1, Stefan 4 og Hadrian 3) tilhørte slekten, men denne påstanden lar seg ikke bevise.
Til den eldste linjen, som fikk tittelen hertug av Paliano i 1520, hører general for Augustinerordenen, kardinal Egidio Colonna (1247–1316), Oddone Colonna (1368–1431), som ble pave i 1417 under navnet Martin 5, dikteren kardinal Pompeo Colonna (1479–1532), som var visekonge i Napoli fra 1529 til 1531, dikteren Vittoria Colonna (1492–1547) og admiral Marcantonio Colonna (1535–1584), seierherren fra slaget ved Lepanto (1571), som senere ble spansk stattholder på Sicilia. Linjen fikk fyrstetittel i 1549 og eier Palazzo Colonna i Roma med store kunstsamlinger, og et slott av samme navn i Marino ved Roma.En gren av denne linjen er lokalisert til Napoli og fikk i 1688 den napolitanske tittelen fyrste av Galatro, i 1716 fyrste av Stigliano og Aliano, og i 1764 grander av Spania av 1. klasse.En yngre linje fikk fyrstetittel i 1688, da den arvet fyrstene av Castiglione. Til denne linjen hører billedhuggeren Adèle Colonna di Castiglione.En tredje linje var fyrster av Palestrina fra 1571 til 1630, og på ny fra 1738, da linjen arvet slekten Barberini. Til denne linjen hører Sciarra Colonna (død 1329), som i 1303 var med å avsette pave Bonifatius 8, av den konkurrerende slekten Caetani, og i 1328 som Romas reelle hersker utropte og kronet Ludvig av Bayern til tysk-romersk keiser. Denne linjen ble i 1787 delt i to grener; de fremdeles levende fyrstene Colonna di Sciarra, og den fyrstelige grenen Colonna-Barberini, som døde ut i 1892.En fjerde linje fører titlene hertug av Cesaro og Reitano. Til denne linjen hører feltherren Prospero Colonna (1452–1523), som i 1522 inntok Genova. Les mer i Store norske leksikon adel Palazzo Colonna Italias historie før samling